Ivan Kamenec

PhDr. Ivan Kamenec CSc. (* 27. august 1938, Nitra) je slovenský historik, vedúci vedecký pracovník Historického ústavu Slovenskej akadémie vied a externý prednášajúci na Fakulte sociálnych a ekonomických vied Univerzity Komenského v Bratislave. Vo svojom výskume sa zameriava na politické a kultúrne dejiny Slovenska 20. storočia, najmä obdobia Slovenského štátu (19391945) a problematike holokaustu na Slovensku.

Je predsedom Nadácie Charty 77 a podpredsedom Komisie odbornej a vedeckej tvorby programu Pro Slovakia.

Život 
Narodil sa 27. augusta 1938 v Nitre. Stredoškolské vzdelanie získal v Topoľčanoch. V roku 1961 získal titul promovaný historik v odbore história – dejiny umenia na Filozofickej fakulte Univerzity Komenského v Bratislave. V diplomovej práci sa venoval hnutiu nezamestnaných počas veľkej hospodárskej krízy (s regionálnym vymedzením témy). Následne pracoval v Štátnom slovenskom ústrednom archíve v Bratislave, neskôr v Slovenskom národnom múzeu a od roku 1969 v Historickom ústave slovenskej akadémie vied. V roku 1971 získal vedeckú hodnosť kandidáta vied.

Výskum a vedecká činnosť 
Od roku 1990 je členom redakčnej rady Historického časopisu, od roku 1992 členom redakčnej rady vedeckého časopisu Soudobé dějiny. V rokoch 19922005 bol taktiež členom redakčnej rady Zborníka Slovenského národného múzea – História. V domácich a zahraničných vedeckých časopisoch a zborníkoch publikoval 174 štúdií, esejí a odborných článkov (údaj k roku 2008).

Ivan Kamenec je autorom šiestich kníh, ktoré sa venujú medzivojnovému obdobiu a obdobiu druhej svetovej vojny v Strednej Európe. Ako odborný poradca spolupracoval v roku 2004 na televíznom dokumentárnom filme Miluj blížneho svojho režiséra Dušana Hudeca. Film rozpráva o pogrome na Židov, ktorý sa odohral 24. septembra 1945 v Topoľčanoch.

Pedagogická činnosť 
V rokoch 19881995 bol externým prednášajúcim na Katedre slovenských dejín Filozofickej fakulty Univerzity Komenského v Bratislave (FF UK), v rokoch 19961997 na Univerzite Konštantína Filozofa v Nitre, v rokoch 19971998 na Katedre politológie Filozofickej fakulty Trnavskej univerzity v Trnave a od roku 2006 externe prednáša na Fakulte sociálnych a ekonomických vied UK.

Vzťah s KSČ a ŠtB 
Ivan Kamenec bol do roku 1989 členom Komunistickej strany Československa. V Registračných protokoloch agentúrnych a operatívnych zväzkov Štátnej bezpečnosti je osoba s menom Ivan Kamenec a s dátumom narodenia 27. august 1938 vedená ako kandidát tajnej spolupráce s krycím menom Historik a ako dôverník s krycím menom Samo.

Ocenenia 
V roku 1999 mu bola udelená Medzinárodná literárna cena Egona Ervína Kischa a v roku 2004 Cena Literárneho fondu. Získal tiež ocenenie Vedec roka za rok 2012 „za vysoko erudovanú odbornú činnosť a angažovanie sa pri prehlbovaní historického povedomia širokej slovenskej verejnosti“.

Bibliografia 
 Začiatky marxistického historického myslenia na Slovensku. (Bratislava 1984)
 Na společné cestě. Česká a slovenská kultúra mezi dvěma válkami. Spoluautor: J. Harna (Praha 1988)
 Po stopách tragédie (Archa, Bratislava 1991)
 Malé dejiny česko-slovenských vzťahov. Spoluautor: Z. Fialová (Bratislava 1996)
 Tragédia politika, kňaza a človeka: (Dr.Jozef Tiso 1887 – 1947). (Archa, Bratislava 1998, rozšírené vydanie Premedia, Bratislava 2013) 
 Hľadanie a blúdenie v dejinách (Kalligram, Bratislava 2000)
 Slováci na slovanských zjazdoch, in: ed. Švorc, Harbuľová, Stredoslovenské národy na križovatke novodobých dejín 1848 – 1918 (Bratislava – Wien 1999)
 Politický testament Ľudovíta Štúra? in: Mýty naše slovenské. Ed. Eduard Krekovič, Elena Mannová (Academic Electronic Press SAV, Bratislava 2005)
 R. W. Seton-Watson’s Views of the Habsburg Monarchy, Ottoman Empire and Russia in: Great Britain and Central Europe 1867-1914 ed. Ewans – Kováč – Ivaničková (Veda, vydavateľstvo SAV Brat. 2002)
 Spoločnosť, politika, historiografia (Historický ústav SAV, Bratislava 2009)

Poznámky

Referencie

Literatúra 
  (profesijný životopis)
 
 
 . Do vyhľadávača zadaj „Ivan Kamenec“.

Iné projekty 

Slovenskí historici
Slovenskí vysokoškolskí pedagógovia
Členovia KSČ/KSS
Politici KSČ
Pracovníci Slovenskej akadémie vied
Vyučujúci na Fakulte sociálnych a ekonomických vied Univerzity Komenského v Bratislave
Absolventi Filozofickej fakulty Univerzity Komenského v Bratislave
Osobnosti z Nitry
Slovenské osobnosti židovského pôvodu
Držitelia Radu Ľudovíta Štúra I. triedy